
ПРОГРАМ „МЛАДИ СТВАРАЈУ СРБИЈУ” – ПРОГРАМ ФИНАНСИЈСКЕ ПОДРШКЕ МЛАДИМ ПРЕДУЗЕТНИЦИМА У2026. ГОДИНИ
УПУТСТВО ЗА КОРИСНИКЕ О СПРОВОЂЕЊУ ПРОГРАМА 
(Извод из Програма са додатним информацијама)
У овом документу су дате детаљне информације потенцијалним корисницима о Програму па из тих разлога молимо да га пажљиво прочитате како би, на најбољи начин, разумели предмет подршке, као и све услове, права и обавезе које проистичу из Програма
Корисници средстава:
новоосновани предузетници, микро и мала привредна друштва и задруге који су регистровани у Агенцији за привредне регистре најраније од 1. јануара 2021. године, па надаље, чији је оснивач, законски заступник, остали заступник и пословођа физичко лице старости до 35 година, рођено 1991. године или касније. У привредном друштву који има више власника, већински удео мора бити у власништву једног или више физичких лица старости до 35 година (минимум 51%). У привредном друштву које има више законских заступника и пословођа, сви морају бити физичко лице старости до 35 година (у даљем тексту: корисници млади).


Услов за задруге је да је задруга ускладила своја акта, органе и пословање са Законом о задругама („Службени гласник РСˮ, број 112/15) и да се подвргла задружној ревизији у последње две године.
Оснивач привредног субјекта може бити искључиво физичко лице. 

Уколико је оснивач привредног субјекта подносиоца захтева, у претходном периоду, био оснивач неког другог привредног субјекта, у односу на привредни субјект са којим конкурише по Програму, дозвољено је да је био оснивач највише једног привредног субјекта, који је, пре објављивања јавног позива, брисан из регистра или је још увек активан, али је оснивач корисника пренео своја оснивачка права на неко друго лице, које није повезано лице са њим, пре оглашавања јавног позива. Уколико има више оснивача привредног субјекта који конкурише, претходно наведена одредба се односи на све те осниваче.

 Под повезаним лицем у наведеном смислу подразумева се: супруг, супруга, сестра, брат и друго лице које је у првом степену сродства са оснивачем корисника.

Намена улагања:
Улагања која се могу финансирати у оквиру овог Програма обухватају:
- куповину опреме, алата, машина, нове рачунарске опреме, софтверске лиценце, као и машинa и опремe за унапређење енергетске ефикасности и еколошких аспеката сопствене производње, возила (укључујући и мопеде на електрични погон) која служе за превоз опреме за рад, сопствених производа, репромaтеријала и сировина и других транспортних средстава укључених у процес производње производа или пружања услуга (нових или половних, не старијих од пет година). Уколико је опрема/машина/возило/алат половно, неопходно је доставити доказе о власништву односно начину стицања својине, доказе да је опрема/машина//возило/алат плаћено у целости, картицу основних средстава власника опреме/машина/возила/алата, процену вредности судског вештака (са листе судских вештака Фонда) и изјаву власника да је спреман да је отуђи.Уколико је продавац половне опреме/машина/возила/алата правно лице, овлашћено за промет/трговину дате половне опреме/машина/возила/алата, може се прихватити понуда без процене овлашћеног судског вештака. Добављач опреме/рачунарске опреме/машина/возила/алата не може бити физичко лице осим ако је предузетник, нити повезано лице са корисником средстава у смислу Закона о привредним друштвима и Закона о банкама;

-текуће  одржавање и/или адаптацију пословног и/или производног простора до износа од 1.500.000,00 динара од укупних средстава за инвестирање, без обзира да ли је објекат у коме се спроводе активности текућег одржавања и/или адаптације у закупу или у власништву подносиоца захтева. Извођач радова не може бити повезано лице са корисником средстава у смислу Закона о привредним друштвима и Закона о банкама. Извођач радова  мора  бити предузетник или привредно друштво;
-оперативне трошкове, који могу да учествују највише до 30% у структури       укупног улагања за која се потражују средства Програма; 

Средства не могу да се доделе привредним субјектима који обављају делатност: у  сектору пољопривреде, шумарства, рибарства и рударства, сектору снабдевања електричном енергијом, гасом, паром и климатизације и снабдевања водом и управљања отпадним водама, као и у области производње  дуванских производа, кокса и деривата нафте, експлозива, вештачких влакана, сировог гвожђа, челика и феролегура, нуклеарног горива, оружја и муниције, борбених војних возила, области трговинске делатности, финансијских делатности, осигурања, пословања некретнинама, делатности удружења, организовања игара на срећу, лутрија и сличних делатности, делатности домаћинстава као послодавца и делатност домаћинстава која производе робу и услуге за сопствене потребе.
Изузетно, средствима Програма се може финансирати трговинска делатност, која у себи има одређени степен обраде 

Средстава се не могу користити ни у сврху производње и промета било ког производа или активности, које се, према домаћим прописима или међународним конвенцијама и споразумима, сматрају забрањеним; 

Средства по овом програму не могу се користити ни за пројекте привредних субјеката из осталих сектора, ако не доприносе остваривању циљева програма.


Бесповратна средства не могу се користити за рефундирање трошкова у оквиру активности које су биле започете или завршене пре подношења захтева. Изузетно, уколико привредни субјект, услед наметања услова од стране добављача и/или продавца, има обавезу претходне уплате аванса и/или депозита из сопствених средстава, пре закључења уговора, уплата наведеног аванса и/или депозита је могућа у максималном износу до 10% вредности улагања према достављеној понуди, профактури, предуговору или уговору, с тим да она представља сопствено учешће подносиоца захтева и не може бити предмет рефундирања.

Додатне информације: 

Под обрадом у оквиру трговинске делатности се подразумева промена физичких својстава робе и стављање исте у функцију новог финалног производа (цвећаре и сл.). Неопходно је да подносилац захтева  достави додатну документацију којом доказује да реализује одређени степен обраде као што су: слике постојећих машина које користи, фактуре за испоручен сопствени производ и сл.  

У случају набавке нових машина/опреме/рачунарске опреме/софтверске лиценце / возила/алата, добављач може бити само произвођач тих машина/опреме/рачунарске опреме/софтверске лиценце/ возила/алата или увозник/овлашћени дистрибутер истих. 
Добављач-произвођач је онај за кога се на основу јавно доступних информација може закључити да се бави производњом тражене опреме која је предвиђена предметним инвестиционим улагањем клијента.  У супротном, потребно је да клијент достави допуну документације и то:
- изјаву добављача са образложењем да је уједно и произвођач опреме;
'- слике производног погона добављача;
- копије три фактуре добављача за опрему испоручену у претходне две године, сличне вредности или намене.

Добављач-увозник/дистрибутер опреме је онај за кога се на основу јавно доступних информација може закључити да се бави увозом/дистрибуцијом опреме. У супротном  потребно је да клијент достави допуну документације и то:
- изјаву добављача са образложењем да је увозник/дистрибутер опреме;
- копије три фактуре добављача за опрему испоручену у претходне две године, сличне вредности или намене.

У случају набавке половних машина/опреме/ возила/алата, понуде оних добављача чија делатност није у вези са машинама/опремом/алатом/возилима које продају, а којe су предмет финансирања по овом програму, могу бити неприхваћене.
Уколико је предмет набавке опрема за унапређење енергетске ефикасности и еколошких аспеката сопствене производње, у смислу овог Програма, под истом се могу сматрати:

-
алтернативни системи за производњу топлотне и електричне енергије искључиво за сопствене потребе, односно за потребе производног погона (соларни панели, постројења на природни гас, котлови на пелет и гас, геотермалне пумпе, грејни системи на биомасу, као и припадајућа инсталација за ову опрему); НАПОМЕНА: Законом  коришћењу обновљивих извора енергије ("Сл. Гласник РС", бр. 40/21, 35/23 и 94/2024) се дефинише да  инсталисана снага купаца-произвођача треба да буде ограничена до 150 kW за купце-произвођаче који нису у категорији домаћинства.

-
специфичне машине и опрема за еколошку заштиту земље, ваздуха и воде (системи за прераду отпадних вода, филтери и системи за пречишћавање издувних/отпадних гасова, воде…).

Под опремом за енергетску и еколошку ефикасност се у смислу овог Програма, не сматра набавка материјала за топлотну изолацију производног погона, замена столарије, замена конвенционалне ЛЕД расветом. Такође, изградња мини хидро електрана и ветроелектрана се не сматра алтернативним системом за потребе производње енергије, у смислу овог Програма.

Средствима Програма се може финансирати куповина опреме за потребе енергетске и еколошке ефикасности, као и радови за уградњу/монтажу исте, али не и транспортни трошкови и сви други трошкови који се иначе не могу финансирати средствима овог Програма (ови трошкови не могу бити приказани на профактури).
Привредни субјекат може да конкурише за набавку возила и за услужну и производну делатност коју обавља искључиво уколико је делатност таква да захтева коришћење одговарајућег возила за њено обављање, односно уколико делатност има карактер сталног теренског рада (нпр. кетеринг, ауто – школе, патронажна служба, грађевински радови и сл).  Привредни субјекат не може да конкурише за набавку возила тип М1 следећих подгрупа: лимузина, лимузина са задњим вратима, купе, кабриолет СУВ тип возило и Џип.
Под набавком рачунарске опреме подразумева се опрема намењена искључиво  обављању производне или услужне делатности којом се бави привредни субјекат. Рачунарска опрема мора бити нова и намењена за професионалну употребу.
Под набавком софтвера (софтверске лиценце) подразумева се професионална опрема намењена искључиво  обављању производне или услужне делатности којом се бави привредни субјекат. Не финансира се израда софтвера за индивидуалне потребе, већ искључиво набавка готових софтвера, односно софтверске лиценце.
Мобилни телефони нису предвиђени за финансирање средствима Програма.
Корисник има обавезу да предмете инвестиције које финансира средствима Програма видљиво означи налепницом коју преузима од Министарства.

Текуће (редовно) одржавање објекта јесте извођење радова који се предузимају ради спречавања оштећења која настају употребом објекта или ради отклањања тих оштећења, а састоје се од прегледа, поправки и предузимања превентивних и заштитних мера, односно свих радова којима се обезбеђује одржавање објекта на задовољавајућем нивоу употребљивости, као што су кречење, фарбање, замена облога, замена санитарија, радијатора, замена унутрашње и спољашње столарије и браварије, замена унутрашњих инсталација и опреме без повећања капацитета и други слични радови, ако се њима не мења спољни изглед зграде и ако немају утицај на заједничке делове зграде и њихово коришћење.
Адаптација објекта подразумева извођење грађевинских и других радова на постојећем објекту којима се врши промена организације простора у објекту, замена уређаја, постројења, опреме и инсталација истог капацитета, којима се не утиче на стабилност и сигурност објекта, не мењају конструктивни елементи, не мења спољни изглед и не утиче на безбедност суседних објеката, саобраћаја, заштите од пожара и животне средине.
Грађевински радови текућег одржавања и адаптације могу да се изводе средствима Програма искључиво у пословном/производном простору, који су у катастру непокретности уписани као пословни/производни простор, а не и у стамбеном простору. (Нпр. Привредни субјекат који обавља делатност у простору који се води као стамбени, не може средствима Програма изводити грађевинске радове у њему). Уједно, при извођењу ових радова треба прибавити све потребне дозволе.
Извођач радова је онај за кога се на основу јавно доступних информација може закључити да се бави извођењем радова који су предвиђени предметним инвестиционим улагањем клијента. У супротном, потребно је да клијент достави допуну документације и то:
-копије три привремене или окончане ситуације/ понуде/фактуре у претходне две године извођача радова, сличне вредности или намене са предметним инвестиционим улагањем клијента.
Извођач радова треба да буде регистрован за ту делатност, да поседује своју грађевинску оперативу за извођење радова и одговарајући број радника
Оперативни трошкови који могу бити предмет финансирања обухватају: набавку сировина, репроматеријала, закуп производног и/или пословног простора, плаћање комуналних трошкова, исплату зарада запосленим (искључујући оснивача привредног субјекта) масимално до 50% укупно одобрених оперативних трошкова и остале трошкове из редовног (текућег) пословања корисника. Напомињемо да у оперативне трошкове не спадају: заостале обавезе по основу такси и пореза, зајмови и рате за отплату кредита, трошкови гаранција, полиса осигурања, камата, трошкови банкарског пословања, курсних разлика, царински и административни трошкови и други трошкови.
Привредни субјект не може да започене активности пре потисивања уговора о додели бесповратних средстава и уговора о кредиту са Фондом. Сви трошкови који су настали пре тог тренутка, не могу бити рефундирани из средстава Програма. 
Уколико привредни субјекат, услед наметања услова од стране добављача и/или продавца, има обавезу претходне уплате аванса и/или депозита из сопствених средстава, пре закључења уговора, уплата наведеног аванса и/или депозита је могућа у максималном износу до 10% вредности улагања према достављеној понуди, профактури, предуговору или уговору, с тим да она представља сопствено учешће подносиоца захтева и не може бити предмет рефундирања. При уплати наведеног аванса ризик да подносилац захтева не добије кредит+бесповратна средства сноси подносилац и не може условљавати са тим.
Привредни субјекти који се баве изнајмљивањем, рентирањем и самоуслуживањем не могу конкурисати за средства по Програму, изузев у оквиру туризма. Привредни субјекти који су регистровани у области туризма, а који се баве изнајмљивањем смештајних јединица и, уједно, поседују и опрему за потребе туризма (бицикла, моторе, чамаце, скутере и слично) коју, такође, изнајмљују, могу конкурисати за средства по Програму. 

Корисник средстава не може у року до три године од дана закључења уговора о додели бесповратних средстава са Фондом за развој да заложи предмет инвестиционог улагања код повериоца који није Фонд за развој. Корисник средстава може заложити предмет инвестиционог улагања код Фонда искључиво као средство обезбеђења обавеза по овом програму.

Уколико је објекат у коме ће се обављати делатност у закупу, неопходно је да закуп траје минимално 6 месеци након доспећа последњег ануитета, да је у уговору о закупу дата сагласност за извођење радова на текућем одржавању/адаптацији у објекту и да су регулисани међусобни односи између уговорних страна.

Набавка хладњача/ расхладних панела, соларних панела и сушара је дозвољена средствима Програма само уколико се исти постављају на земљишту или производном/пословном објекту који су у власништву подносиоца захтева, оснивача подносиоца захтева, сродника из прве линије сродства (родитељи, супруг/супруга, рођени брат/сестра, деца) или брачног друга.

Набавка соларних панела је дозвољена искључиво ако се они постављају на производне/пословне просторе (не и земљиште,  породичне куће, станове и сл.) који су 100% у власништву подносиоца захтева, оснивача подносиоца захтева, сродника из прве линије сродства (родитељи, супруг/супруга, рођени брат/сестра, деца) или брачног друга.


За профактуре издате на износе у страној валути, за обрачун динарске противвредности користи се средњи курс НБС на дан издавања профактуре и исте морају бити преведене.
Финансијски оквир

Корисници који задовоље услове Програма, могу остварити право на финансијску подршку у виду бесповратних средстава у износу до 40% вредности улагања, односно до 50% вредности улагања за привредне субјекте који припадају јединицама локалне самоуправе које су разврстане у трећу или четврту групу развијености у складу са чланом 12. Закона о регионалном развоју („Службени гласник РС”, бр. 51/09, 30/10 и 89/15 - др. закон) и важећом јединственом листом развијености региона и јединица локалне самоуправе.

Привредни субјекти који припадају трећој или четвртој групи развијености су привредни субјекти из недовољно и изразито недовољно развијених јединица локалне самоуправе који на наведеној територији обављају делатност у седишту или у регистрованом огранку. У случају да се делатност обавља у регистрованом огранку, који се налази у трећој или четвртој групи развијености, исти мора бити регистрован најмање годину дана пре подношења захтева. 

 Преостали износ инвестиционог улагања привредних друштава и предузетника финансираће се из сопствених средстава или кредита Фонда под следећим условима:

Однос 60%-40%

	Износ за правна лица и предузетнике
	Кредит
	Бесповратна средства
	Укупно

	Минимални
	240.000,00 РСД
	160.000,00 РСД
	400.000,00 РСД

	Максимални
	1.440.000,00 РСД
	960.000,00 РСД
	2.400.000,00 РСД


Однос 50%-50%

	Износ за правна лица и предузетнике
	Кредит
	Бесповратна средства
	Укупно

	Минимални
	200.000,00 РСД
	200.000,00 РСД
	400.000,00 РСД

	Максимални
	1.200.000,00 РСД
	1.200.000,00 РСД
	2.400.000,00 РСД


Подносиоци захтева имају могућност да део вредности пројекта финансирају сопственим средствима. У случају да подносилац захтева финансира део пројекта кредитом Фонда, а вредност одобрених средстава мања је од вредности тражених средстава, подносилац захтева, уколико прихвати решење о додели бесповратних средстава и одлуку о додели кредитних средстава, износ до пуне вредности инвестиционог улагања може финансирати из сопствених средстава..

Кредити Фонда одобраваће се под следећим условима: 

1) износ кредита: до 1.440.000,00 РСД;

2) рок отплате: 60 месеци;

3) грејс период: 12 месеци;

4) каматна стопа: уз примену валутне клаузуле 2,5% годишње

5) средстава обезбеђења: 

· залога на опреми/возилу које је предмет финасирања или на другој постојећој опреми исте или веће вредности, 
· меница привредног субјекта,
· лична меница оснивача. У случају где има више оснивача, сви оснивачи морају да дају сопствене бланко менице, осим оних који имају испод 5% учешћа у власништву или су страна физичка или правна лица,
· уговорно јемство правних лица и предузетника;
· уговорно јемство физичког лица.
Корисник може понудити и други инструмент обезбеђења у складу са Програмом Фонда.

Клијент који се определио да финансира инвестицију комбинацијом бесповратних и кредитних средстава може у току поступка да промени начин финансирања инвестиције и исту финансира комбинацијом бесповратних и сопствених средстава.

Корисник не може добити ни по ком другом основу државну помоћ за исте оправдане трошкове.
Фонд ће за све кредите наплаћивати провизију за обраду захтева, у висини од 0,3% од износа одобреног кредита, једнократно.
Додатне информације:
Као инструмент обезбеђења кредита може служити једно од наведених инструмената обезбеђења, односно комбинација више наведених инструмената обезбеђења.

Клијент може понудити и друга средства обезбеђења у складу са Програмом Фонда (Могућност достављања хипотеке у вредности 1,2:1, као и гаранције банке. Залога на постојећој опреми треба да буде са пондером 1,2:1, минимална вредност од   100.000,00 РСД.  

Јемство повезаног правног лица или предузетника са подносиоцем захтева, не може бити основно обезбеђење кредита.

Однос тржишне вредности наведених инструмената обезбеђења у односу на износ кредита увећан за припадајућу камату и друге трошкове, треба да буде 1,2:1.

На предмету хипотеке/залоге обавезна је полиса осигурања.
Уредба о  утврђивању јединствене листе развијености региона и јединица локалне самоуправе на основу које се врши разврставање јединица локалне самоуправе према развијености је она која је важећа у моменту подношења захтева.

Напомена за ручну залогу: Машине/опрема/ возила/алати који су наведени у профактури и пословном плану не могу се мењати након закључења уговора о бесповратним средствима и уговора о кредиту. Изузетно, у оправданим ситуацијама, може се извршити измена и добављача и машине/опреме/ возила/алата који су наведени у профактури и пословном плану. Замена добављача је могућа само услед више силе (клијент мора да достави захтев Фонду за одобрење за промену добављача и писмено обавештење од добављача да није у могућности да испоручи машину/опрему/ возило/алат) и то у току обраде захтева а најкасније пре пуштања средстава, само за машину/опрему/ возило/алат које има исту намену  наведену у профактури и пословном плану. Изузетно, у току обраде захтева а најкасније пре пуштања средстава, клијенту се може одобрити промена намене машине/опреме/ возила/алата које је у функцији делатности, уз адекватно образложење, о коме одлучује министар привреде.
Када се као инструмент обезбеђења уредног враћања кредита нуди уговорно јемство физичког лица,  жирант у складу са својим месечним примањима и  другим задужењима мора имати кредитну способност  за додатна и нова задужења. Сва задужења могу бити до половине износа зараде, oдносно до  ¼ ако је њен износ једнак или мањи од минималне зараде утврђене у складу са законом.
Када се као инструмент обезбеђења уредног враћања кредита нуди залога на покретним стварима у власништву односно залога на будућој машини/опреми/возилу/алату, опрема која има високу стопу амортизације ( преко 20% годишње )  не може бити понуђена као ручна залога/средство обезбеђења кредита,  јер ће иста  у предвиђеном року отплате кредита (у периоду од 5 година) бити  потпуно амортизована и обезвређена.
Фонд задржава право да тражи и додатно средство обезбеђења, уколико анализом захтева утврди да је то потребно.
Фонд ће, приликом одобравања кредитног захтева, разматрати финансијске параметре пословања подносиоца захтева, а што је у складу са његовим редовним процедурама за одобрење кредита. У складу са Фондовим процедурама, подносилац захтева за кредит  не сме имати блокаду рачуна дужу од 30 дана у континуитету у претходних годину дана, односно укупно  90 дана са прекидима у последњих годину дана. Такође, привредни субјекти који су регистровани пре 01.01.2024. године не смеју имати исказан нето губитак у два последња предата финансијска извештаја. 
Изузетно, у посебним околностима, министар може одобрити доделу бесповратних средстава привредном субјекту који је у претходне две пословне године исказао нето губитак мањег материјалног значаја, под условом да је пословање субјекта одрживо, да остатак инвестиције финансира из сопствених средстава и да не постоје околности које указују на трајну неликвидност или угрожену способност реализације инвестиције.

Услови које морају да испуне подносиоци захтева : 
1. да су поднели попуњен захтев за кредит и захтев за доделу бесповратних средстава са потребном документацијом Фонду; 

2. да је захтев за кредитна средства претходно предложен за одобрење од стране Фонда, у случају када корисник не користи сопствена средства већ кредитна; 

3. да су поднели оригинал профактуре/предмера/уговора/предуговора/понуде по којој се извршава инвестиционо улагање, не старији од 30 дана од дана подношења захтева;

4. да су уписани у регистар АПР-а најраније пет година у односу на годину подношења захтева;
5. да је оснивач привредног субјекта истовремено и запослен на неодређено време у том привредном субјекту, а уколико постоји више оснивача, потребно је да су сви физичка лица и да бар један од оснивача испуњава овај услов; 

6. да над њима није покренут стечајни поступак или поступак ликвидације;

7. да су регулисали доспеле обавезе јавних прихода;  

8.  да подносилац захтева и повезана лица немају доспелих а неизмирених обавеза према Фонду и другим државним повериоцима;                                                                                                                                                                                                                   

9. да су у већинском приватном власништву и да нису у групи повезаних лица у смислу Закона о привредним друштвима („Службени гласник РС”, бр. 36/11, 99/11, 83/14 – др. закон и 5/15) и Закона о банкама („Службени гласник РС”, бр. 107/05, 91/10 и 14/15), у којој су неки од чланова велика правна лица у складу са Законом о рачуноводству („Службени гласник РСˮ, број 62/13), према финансијским извештајима за 2025. годину; 

10. да оснивач/оснивачи и /или одговорно лице није директор/заступник, члан, оснивач или члан органа управљања другог привредног субјекта или заступник огранка другог привредног субјекта нити је у руководству удружења које има исту или сличну делатност као и подносилац захтева, које се налази се на истој адреси као подносилац захтева и које остварује приходе на тржишту;

11. да у текућој фискалној години и у претходне две године ( 2024, 2025, 2026. години) заједно са повезаним лицима нису примили државну помоћ и de minimis помоћ чија би висина, заједно са траженим бесповратним средствима и делом државне помоћи садржане у кредиту Фонда, прекорачила износ од 300.000,00 евра;
12.  да нису примили средства  по програмима финансијске подршке за почетнике у пословању из буџета;
13.  да нису у тешкоћама. Привредни субјект који је основан пре мање од три године не сматра се привредним субјектом у тешкоћама, изузев ако је реч о малом или средњем привредном субјекту који испуњава услове за отварање стечајног поступка;

14. да претежна делатност привредног субјекта или шифра огранка уписана у АПР одговара делатности која се финансира из овог програма; 
15. 
да су статусне промене, промене оснивача и промене заступника привредног субјекта који конкурише, као и привредног субјекта у коме је оснивач подносиоца захтева раније имао власништво, био заступник или члан органа управљања, извршене пре оглашавања Јавног позива.
16. да је оснивач привредног субјекта уједно и његов законски заступник, а уколико има више оснивача привредног субјекта, један од оснивача мора да буде законски заступник тог привредног субјекта;

17. да предмет финансирања за који се конкурише неће бити финансиран делимично или у целости из било ког другог извора јавних средстава, као и да нису конкурисали или већ добили средства за исто улагање по другим програмима финансијске подршке у виду бесповратних средстава из буџета Републике Србије у 2026. години.

Оснивачи привредних субјеката, који конкуришу за средства по Програму, могу да се обрате акредитованим регионалним развојним агенцијама (у даљем тексту: АРРА) како би прошли бесплатну обуку за започињање пословања и како би им се пружила саветодавна и техничка помоћ у вези са конкурисањем по Програму подршке регионалном развоју и развоју предузетништва који се реализује кроз стандардизовани сет услуга који спроводе акредитоване регионалне развојне агенције у 2026. години.


Списак АРРА, као и њихове контакт податке, можете пронаћи пратећи следећи линк: https://ras.gov.rs/regionalni-razvoj/akreditovane-regionalne-razvojne-agencije
Додатне информације: 

Привредни субјекти који су регистровани у АПР-у најраније пет година у односу на годину подношења захтева, а који су примили средства по неком од следећих програма финансијске подршке за почетнике у пословању из буџета, не могу да конкуришу за средства по овом програму, и то: Програм подстицања развоја предузетништва кроз финансијску подршку за почетнике у пословању и младе у 2023, 2024. и 2025. години, Програм подстицања развоја предузетништва кроз финансијску подршку за женско предузетништво у 2023. години, Програм подстицања развоја предузетништва кроз финансијску подршку за предузетништво жена и жена самохраних родитеља у 2024. години и Програм подстицања развоја предузетништва кроз финансијску подршку за женско предузетништво у 2025. години.

Реализација средстава:

Рок за подношење захтева биће дефинисан Јавним позивом.
Прецизно и тачно попуњен Обједињен захтев за кредит и захтев за бесповратна средства/ захтев за бесповратна средства, уколико корисник користи сопствена уместо кредитних средстава, са пратећом документацијом, у складу са Програмом, могу се предати преко Портала Фонда за развој РС који се налази на сајту Фонда. 
      Фонд ће разматрати захтеве привредних субјеката који су поднели захтев са прописаном конкурсном документацијом, по редоследу пријема захтева. Током поступка обраде захтева, Фонд може захтевати достављање додатне документације и појашњења ради утврђивања испуњености услова Програма. Уколико подносилац захтева не достави тражену документацију у остављеном року, захтев ће бити одбачен.
Привредни субјекти могу поднети само један захтев по овом програму код Фонда.  Други захтев може бити поднет у периоду трајања јавног позива, тек након пријема обавештења да је привредном субјекту првобитан захтев одбијен.
Након пријема и обраде захтева за доделу бесповратних средстава и захтева за кредит, акредитоване регионалне развојне агенције обављају теренску контролу по потреби, како би констатовали да ли стање на терену код подносиоца захтева одговара наводима у поднетој конкурсној документацији. 

Информације о свим примљеним захтевима за доделу средстава, са предлогом за одобрење или одбијање захтева за доделу бесповратних средстава, као и кредитног захтева, уколико је поднет, уз образложење разлога за одобрење или одбијање и комплетну пратећу документацију, Фонд доставља министру привреде. Министар, ценећи предлог Фонда, испуњеност услова Програма и допринос реализацији циљева Програма, доноси решење о прихватању захтева и додели бесповратних средстава, односно решење о одбијању захтева. Решење министра је коначно и против њега се може покренути управни спор.
Министар привреде задржава право да не додели бесповратна средства, односно да донесе решење о одбијању захтева у случају сумње да корисник не набавља средства у своје име и за свој рачун, у случају сумње у веродостојност документације, у случају сумње у репутациони ризик привредног субјекта и повезаних лица, као и у случају сумње да се средства набављају у циљу шпекулативних радњи, а не остваривања специфичних циљева Програма.
Решење о прихватању или одбијању захтева за доделу  бесповратних средства министар привреде доставља Фонду, који решење, заједно са одлуком о кредиту, уколико корисник користи кредитна средства уместо сопствених средстава, доставља кориснику. Решење о прихватању захтева и додели бесповратних средстава мора да садржи обавештење кориснику да му се додељује de minimis помоћ. У року до 60 дана од дана достављања решења и одлуке (уколико корисник користи кредитна средства),  Фонд закључује уговор о додели бесповратних средстава и  уговор о кредиту са привредним субјектом (уколико корисник користи кредитна средства).

Датумом закључења уговора се сматра онај датум када је уговор потписан од стране овлашћеног лица Фонда. Привредни субјекти који нису потписали уговор о додели бесповратних средстава, у предвиђеном року, сматраће се да су одустали од додељених бесповратних средстава као и од кредита код Фонда, уколико су конкурисали за кредит (осим у изузетним оправданим околностима које морају доказати, а које ће бити ближе дефинисане Упутством). Уколико привредни субјект не потпише уговор о кредиту са Фондом, уговор о додели бесповратних средстава закључен са Фондом сматра се ништавим и обрнуто, изузев у случају да корисник користи сопствена средства уместо кредитних средстава.
Корисник средстава је у обавези да средства употреби у складу са наменом за која су му иста и одобрена и да инвестиционо улагање заврши најкасније у року од 12 месеци од закључења Уговора о додели бесповратних средстава.
Уз уговор о додели бесповратних средстава, прилаже се и бланко меница корисника и бланко менице оснивача, које служе као средство обезбеђења за додељена бесповратна средстава у случају да се утврди ненаменско трошење средстава, кршење услова Програма или евентуалне злоупотребе. 

У случају раскида уговора, услед ненаменског трошења средстава, кршења услова Програма или злоупотреба, корисник је у обавези  да врати како кредитна тако и бесповратна средства у остављеном року. Уколико то не учини, на основу проглашења обавеза доспелим, покреће се поступак принудне наплате при чему затезна камата почиње да се обрачунава од датума проглашења обавеза доспелим по исплаћеним средствима.

Корисник средстава  је у обавези да, поред кредита Фонду, врати  и  одобрена бесповратна средства, у случају да, у периоду до три године, од дана закључења  уговора о додели бесповратних средстава са Фондом:

1.
обрише из регистра предузетничку радњу, односно покрене поступак ликвидације или стечаја привредног друштва, 

2.
отуђи предмет инвестиционог улагања  или исти да у закуп,

3.
раскине радни однос оснивача привредног субјекта на неодређено време  у том привредном субјекту,

4.
 изврши промену оснивача и законског заступника осим у смртним случајевима, случајевима спречености за рад услед теже болести и у изузетним ванредним околностима и

5.
 није привредно активан и не доставља уредно финансијске извештаје, осим у изузетним ванредним околностима.
Уколико корисник, наведене радње изврши после наведеног рока од три године, а за време трајања кредита, неће бити у обавези да врати одобрена бесповратна средства.  
По закључењу  уговора о додели бесповратних средстава и након успостављања свих инструмента обезбеђења по уговору о кредиту, Фонд  ће, у року од 15 дана од дана успостављања инструмената обезбеђења, уплатити одобрена бесповратна средства директно на наменски рачун корисника, а на основу захтева корисника и валидне документације за пуштање средстава. У случају да привредни субјекти користе сопствена средства уместо кредитних, дужни су да најпре уплате сопствена средства добављачима и доставе доказе Фонду, најкасније у року од два месеца од потписивања уговора са Фондом. Након тога, Фонд ће на основу захтева корисника и валидне документације за пуштање средстава уплатити одобрена бесповратна средства директно на наменски рачун корисника.
Изузетно, уколико дође до наступања ванредних околности (пожара, поплава и др.), у периоду до три године, од дана закључења уговора о додели бесповртаних средстава, где је дошло до уништења предмета финансирања, клијент може поднети захтев за отпис бесповратних средстава, уколико није у могућности да наплати средства преко осигурања, о коме одлучује министар привреде.  

Такође, уколико дође до наступања ванредних околности (ближе дефинисаних у Упутсту о спровођењу Програма), услед којих корисник, оправдано, није могао да испоштује обавезе из Програма и дошло је до раскида уговора, корисник може поднети захтев минстру привреде за ослобађање враћања бесповратних средстава уз документацију и образложење којим доказује ванредну околност која је наступила. О овом захтеву одлучује министар привреде.

Корисник средстава дужан је да Министарству, Фонду, АРРА и Комисији за контролу државне помоћи у сваком тренутку, од подношења захтева до истека три године од закључења уговора, омогући теренску контролу и увид у документацију потребне ради потпунијег сагледавања захтева и контроле реализације инвестиционог пројекта. 

Додатне информације:
Ради потпунијег сагледавања квалитета предложене активности и веродостојности података, клијенту може да се затражи додатна документација и појашњења предлога и изврши накнадна верификација поднете документације.
УКОЛИКО СЕ, НА ЗАКАЗАНОЈ ПРЕТХОДНОЈ ТЕРЕНСКОЈ КОНТРОЛИ, НЕ ПОЈАВИ ОСНИВАЧ ПРИВРЕДНОГ СУБЈЕКТА, КОЈИ ЈЕ ПОДНЕО ЗАХТЕВ, ЗАХТЕВ НЕЋЕ МОЋИ ДА СЕ ПОЗИТИВНО РЕШИ.
Уколико се претходном теренском контролом утврди да се на терену већ налази машина/опрема/рачунарска опрема/софтверска лиценца/ возило/алат које је предмет финансирања по овом програму, без обзира да ли је исто плаћено или не добављачу, захтев за доделу бесповратних средстава ће бити одбијен. Уколико се утврди да је захтев за доделу бесповратних средстава поднео привредни субјекат чији оснивач је лице које је у сродству (супруг, супруга, деца, рођени сестра и брат, родитељи ) са лицем које се већ бави истом или сродном делатношћу којом се бави и оснивач подносиоца захтева, сматраће се да је то наставак спровођења постојеће породичне делатности и захтев за доделу бесповртаних средстава неће бити одобрен.

ЗАХТЕВ ЗА ДОДЕЛУ СРЕДСТАВА ЋЕ БИТИ ОДОБРЕН ПРИВРЕДНОМ СУБЈЕКТУ САМО УКОЛИКО ЈЕ ПРОСТОР, У КОМЕ ЋЕ СЕ ОБАВЉАТИ ДЕЛАТНОСТ, ФУНКЦИОНАЛНО ОПРЕМЉЕН И СПРЕМАН ЗА ОБАВЉАЊЕ ДЕЛАТНОСТИ ИЛИ УКОЛИКО ЋЕ ИСТИ БИТИ ФУНКЦИОНАЛНО ОПРЕМЉЕН И СПРЕМАН ЗА ОБАВЉАЊЕ ДЕЛАТНОСТИ НАКОН ИЗВОЂЕЊА ГРАЂЕВИНСКИХ РАДОВА НА ТЕКУЋЕМ ОДРЖАВАЊУ И/ИЛИ АДАПТАЦИЈИ СРЕДСТВИМА ПРОГРАМА. О овоме се одлучује на основу извештаја теренске контроле чији су саставни део фотографије пословног простора.
У изузетним ситуацијама, на образложен захтев клијента,  може се извршити измена и добављача и машине/опреме/рачунарске опреме/софтверске лиценце/ возила/алата. Замена добављача је могућа само услед више силе (клијент мора да достави захтев за одобрење промене добављача Фонду и писмено обавештење од добављача да није у могућности да испоручи машину/опрему/рачунарску опрему/софтверску лиценцу/ возило/алат) и то у току обраде захтева а најкасније пре пуштања средстава, само за машину/опрему/рачунарску опрему/софтверску лиценцу/ возило/алат које има исту намену   наведену у профактури и пословном плану. Изузетно, у току обраде захтева а најкасније пре пуштања средстава, клијенту се може одобрити промена намене машине/опреме/рачунарске опреме/софтверске лиценце/ возила/алата које је у функцији делатности, уз адекватно образложење, о коме одлучује министар.

УКОЛИКО КЛИЈЕНТ ИЗВРШИ ИЗМЕНУ БЕЗ ПРЕТХОДНЕ САГЛАСНОСТИ МИНИСТРА ИЛИ ФОНДА, СМАТРАЋЕ СЕ ДА ЈЕ НЕНАМЕНСКИ УПОТРЕБИО ДОДЕЉЕНА СРЕДСТВА И УГОВОР ЋЕ БИТИ РАСКИНУТ.
Уколико је нова цена машине/опреме/рачунарске опреме/софтверске лиценце/ возила/алата из достављене профактуре већа од износа одобреног кредита и бесповратних средстава, корисник је у обавези да након одобрења захтева за изменом, а  пре пуштања средстава, достави доказ да је на рачун испоручиоца машине/опреме/рачунарске опреме/софтверске лиценце/ возила/алата уплатио износ разлике у цени. 
Уколико подносилац захтева изврши замену пословног простора, након подношења документације, а пре доношења одлуке, о којој Фонд није претходно обавештен и није достављен нов уговор о закупу, или ту замену изврши након теренске контроле, захтев за доделу бесповратних средстава и средстава кредита ће бити одбијен. Такође, уколико клијент, након одобрења средстава, изврши промену пословног простора, у обавези је да о томе обавести Фонд.
Уговор о додели бесповратних средстава мора да садржи новчани износ који се додељује кориснику средстава, намену за коју се средства додељују, обавезу Фонда да пренесе одобрена бесповратна средства на наменски рачун корисника, обавезу корисника да инвестиционо улагање заврши најкасније у року од 12 месеци од закључења Уговора о додели бесповратних средстава, обавезу корисника да предмете инвестиције видљиво означи налепницом коју преузима од Министарства, обавезу корисника да, уколико средства буџета не искористи наменски или прекрши услове Програма, мора да иста врати у складу са Уговором, као и временски оквир у ком привредни субјекат не сме да се избрише из Агенције за привредне регистре, не сме да се отуђи или изда у закуп предмет инвестиционог улагања, не сме да се раскине радни однос оснивача привредног субјекта на неодређено време у том привредном субјекту, не сме да се промени оснивач и законски заступник (осим у смртним случајевима, случајевима спречености за рад услед теже болести и другим изузетним ванредним околностима) и у ком привредни субјекат мора да буде активан и да уредно подноси финансијске извештаје, осим у изузетним ванредним околностима.

Привредном субјекту, кориснику средстава се,  по закључењу  уговора о додели бесповратних средстава и након успостављања свих инструмента обезбеђења по уговору о кредиту, прво уплаћују средства за набавку машине/опреме/рачунарске опреме/софтверске лиценце/алата/ возила и/или текуће одржавање/адаптацију, а након тога за оперативне трошкове. 
Одобрена кредитна средства за текуће одржавање/адаптацију  пословног  или производног простора, као и набавку машине/опреме/рачунарске опреме/софтверске лиценце/алата/ возила могу се уплатити на основу Уговора о асигнацији, директно на рачун извођача радова / испоручиоца машине/опреме/рачунарске опреме/софтверске лиценце/алата/ возила, или на рачун подносиоца захтева. Бесповратна средства се уплаћују, искључиво, на наменски рачун корисника.
Привредни субјекти који нису потписали уговор о додели бесповратних средстава, у предвиђеном року, због оправданих околности, могу поднети захтев Министарству привреде да им се одобри накнадно потписивање уговора, са образложењем разлога непоштовања рока, о коме одлучује министар привреде.

Привредни субјекат може поднети захтев за промену оснивача и законског заступника у периоду краћем од 3 године од дана склапања уговора о додели бесповратних средстава, у смртним случајевима, случајевима спречености за рад услед теже болести и у изузетним ванредним околностима о коме одлучује министар привреде. У случају одобравања замене оснивача и законског заступника привредни субјекат нема обавезу да врати бесповратна средстава. Министар привреде одлучује и о захтевима за замену оснивача и законског заступника по програмима из претходних година, а за које није покренут поступак принудне наплате.
Захтев за промену оснивача и законског заступника у периоду краћем од 3 године од дана закључења уговора о додели бесповратних средстава, у смртним случајевима и случајевима спречености за рад услед теже болести као и у изузетним ванредним околностима подноси се Министарству привреде, а о истом одлучује министар привреде. Уз наведени захтев, подносилац је дужан да достави и документацију којом доказује тежу болест или смртни исход оснивача и законског заступника, као и ванредну околност која је наступила. Уколико дође до смртног исхода предузетника, на основу поднетог захтева и документације којом се доказује смртни исход, министар привреде одлучује о захтеву за одобрење другом привредном субјекту да настави делатност и преузме обавезе тог предузетника.

Ванредне околности, у којима је привредном субјекту дозвољено да, у периоду до три године од склапања уговора о додели бесповратних средстава, не обавља своју привредну активност и уђе у статус мировања, су оне у којима жена предузетница и жена оснивач привредног друштва иде на одсуство ради одржавања трудноће и породиљско одсуство. Овде се ради о привременом стављању привредног субјекта у стање мировања, током кога је исти дужан да измирује све своје остале обавезе и поштује услове Програма. За период, у коме ће привредни субјекат бити стављен у стање мировања, мора се продужити обавеза корисника да у року до три године од склапања уговора о додели бесповратних средстава не сме да обрише из регистра предузетничку радњу, односно покрене поступак ликвидације или стечаја привредног друштва, и да мора да је привредно активан и да доставља уредно финансијске извештаје, осим у изузетним ванредним околностима.

Привредни субјекат мора да поднесе захтев за одобрење стављања истог у стање мировања уз документацију којом доказује оправданост таквог захтева министру привреде који о њему одлучује.

Уколико дође до наступања ванредних околности (пожара, поплава и др.), у периоду до 3 године, од дана закључења  уговора о додели бесповратних средстава, где је дошло до уништења предмета финансирања, клијент може поднети захтев за отпис бесповратних средстава, уколико није у могућности да наплати средства преко осигурања, о коме одлучује министар привреде. Захтев за отпис бесповратних средстава, у случају наступања ванредних околности и уништења предмета финансирања, подноси се Министарству привреде, а о истом одлучује министар привреде. Поред захтева, клијент подноси и релевантну документацију којом доказује да до ванредне околности није дошло његовом кривицом, као и да не може да наплати средства од осигурања.
Ванредне околности услед којих корисник није могао да испоштује обавезе из Програма су смртни случајеви, теже болести и друге околности које су спречиле да се испоштују обавезе из Програма. Захтев за ослобађање враћања бесповратних средстава уз документацију и образложење којим доказује ванредну околност која је наступила, корисник подноси министру привреде који о истом одлучује. У случају одобравања захтева  привредни субјекат нема обавезу да врати бесповратна средстава.
Корисник је дужан, у циљу правдања наменског коришћења одобрених средстава, да достави валидну документацију АРРА и Фонду за развој (рачуне, рачуне-отпремице, изводе са стања текућег рачуна), којом доказује да је реализовао своју инвестицију, као и да омогући увид истим у машине/опрему/рачунарску опрему/софтверску лиценцу/алат/ возило које је набавио средствима Програма и/или производни и/или пословни објекат у коме је извршио радове текућег одржавања/адаптације,  средствима Програма.

Такође, корисник је дужан да, у наредне три године од дана закључења уговора о додели бесповратних средстава, а у складу са одредбама Програма, доставља Фонду за развој, на годишњем нивоу, картице основних средстава на којима се могу евидентирати машине/опрема/рачунарска опрема/софтверска лиценца/алат/ возило на стању, који су набављени средствима Програма. Корисник је обевезан да, на захтев Фонда или АРРА, омогући теренску контролу.

 У случају да се утврди ненаменско трошење средстава, непоштовање уговорних обавеза или евентуалне злоупотребе, Фонд за развој проглашава обавезе по исплаћеним  средствима (кредитним и бесповратним) доспелим у целости и обавештава  корисника да у року од осам дана од пријема обавештења има могућност да врати пласирана средства како средства кредита тако и бесповратна средства. У случају када корисник кредита не наведе која средства враћа (не наведе позив на број) првенствено се намирују бесповратна средства.
У случају да корисник не врати пласирана бесповратна средства, односно средства кредита у датом року, на основу проглашења обавеза доспелим, покреће се поступак принудне наплате при чему затезна камата почиње да се обрачунава од датума проглашења доспелим обавеза по исплаћеним средствима. Средства кредита наплаћују се из одређених средстава обезбеђења која су дата у складу са уговором о кредиту, а  бесповратна средства се наплаћују из одређених средстава обезбеђења која су дата у складу са  уговором о бесповратним средствима. 
Уколико се на заказаној теренској контроли за утврђивање наменског коришћења одобрених и додељених средстава не појави оснивач, уговор ће бити раскинут.

Корисник може да изврши промену у оснивачкој структури у периоду до три године од дана закључивања уговора такву да првобитан оснивач остаје, али се додаје и други оснивач, уколико тај други оснивач испуњава све услове из Уредбе као и први оснивач.
У случају да се утврди да Корисник средстава мањи део односно до 20% одобрених средстава није наменски оправдао, Фонд за развој му шаље обавештење да, у року од десет дана од датума обавештења, достави документацију за правдање тих средстава или иста врати. Уколико то не учини, средства се проглашавају доспелим у целости и Корисник средстава има обавезу враћања целокупног износа кредитних и бесповратних средстава, увећана за законску затезну камату од датума проглашења обавеза доспелим.  
Уколико Фонд прогласи обавезе по уговору о кредиту доспелим због неплаћања или неког другог разлога, који није ненаменско трошење средстава, нити непоштовање обавезе да привредни субјект не сме, у року од три године од дана закључења уговора о додели бесповратних средстава, да изврши брисање из АПР-а,  да отуђи предмет инвестиционог улагања или да исти да у закуп, да раскине радни однос оснивача привредног субјекта на неодређено време  у том привредном субјекту, да промени оснивача (осим у смртним случајвима или случајевима спречености за рад услед теже болести или изузетним ванредним околностима ) и да буде неактиван и да не доставља уредно финансијске извештаје (осим у изузетним ванредним околностима), онда Корисник средстава неће бити у обавези да врати бесповратна средства.
Уколико корисник изврши превремену отплату кредита након рока од три године онда он  нема обавезу повраћаја бесповратних средстава.
Напомена: Документација потребна за пуштање средстава у течај је наведена у посебном документу на сајту Фонда и Министарства.

· Пријем захтева се врши:
· преко Портала Фонда за развој РС који се налази на сајту Фонда.  

